Umhlolokazi ufumana imali akolodwa yona ngemva kobana umVikeli womPhakathi angene hlangana

Umhlolokazi waloyo ogade asisebenzi sesiKhwama sesiLiliso ufumene iinrhubhelo ezizeleko zomhlalaphasi wendodakwakhe ehlongakeleko ngenyanga ngemva kobana umVikeli womPhakathi angene phakathi.

I-Ofisi yomVikeli womPhakathi (OPP) isungule igadango layo lokuthoma lephenyo lezwangobatjho yokuriyada okungakafaneli ekufakeni ekambisweni ukubhadalwa komghonghoyili uMma M du Toit iinrhubhelo zomhlalaphasi siKhwama somHlalaphasi wabaSebenzi bakaRhulumende (GEPF) kanye nesiKhwama sokuLiliswa. 

Lokhu kwaba ngemva kobana ifike etjhejweni le-OPP kobana uMma Du Toit naye ogade asebenza esiKhwameni sokuLiliswa gade sele azokufumana iinrhubhelo akolodwa zona eenyangeni ezintathu ngemva kobana indodakhe ihlongakele. 

Iinrhubhelo azikabhadalwa ngitjho nanyana athumele yoke imitlolo efunekako njengombana iqintelwe miThetholawulo kanye nemiThetho yomHlalaphasi wabaSebenzi bakaRhulumende ye-GEPF kanye neyesiKhwama sokuLiliswa. 

Iinrhubhelo akolodwa zona gade kumhlalaphasi we-GEPF kanye nesipho semali yelifu semNyangweni wezabaSebenzi isiKhwama sokuLiliswa esiwela ngaphasi kwawo.  

Ngephenyo kwafunyanwa kobana ukuriyada gade kumphumela wephuzu lokobana ohlongakeleko gade angakatloliswa njengombhadali womthelo ngokukhambisana nomThetho we-1962 womThelo. UmThetho ufuna bona boke abantu abafumana umrholo ofanele kobana babhadale umthelo ngobunengi benani le-R120 000 qobe mnyaka emnyakeni wokuhlola kobana kubhadalwe umthelo. Isikhundla sohlongakeleko kanye nesilinganiso somrholwakhe sasidlula inaneli. 

Ngesizathwesi imilayo yomthelo manqophana neenrhubhelo zomngcwabo yaliwa lokha nayithunyelwa yi-GEPF ePhikweni lezokwAmukelwa kweNtela eSewula Afrika (SARS), nanyana kunjalo, kuzwakala kwangathi umghonghoyili azange afumane ukuthintana okumazisa ngetuthuko evela ku-GEPF.

Manqophana neenrhubhelo zesipho semali yelifu umNyango wezabaSebenzi nawo wafunyanwa kobana ulandele imithetjhwana yokuRarulula kwe-7 yonyaka we-2000 yomKhandlu kaRhulumende wokuThintanisa wemiKhulumiswano.

IsiSombululo sihlathulula kobana ebujamweni bokuhlongakala, isipho semali yelifu kufanele sibhadalwe abomdlalifa abakhethiweko begodu nangabe abekho abakhethiweko, kufanele sibhadalwe umlingani namkha umlingani wasafuthi wohlongakeleko.

Ngemva kokungena phakathi kwe-OPP, i-SARS yenza isibekiselwano noMma Du Toit. Phakathi kwama-iri ali-24 uMma Du Toit kanye nomlinganakhe ohlongakeleko besele batloliswe njengababhadeli bomthelo begodu nokuhlola okukolodwako kwathunyelwa, ukulungisa indlela yokobana kubhadalwe iinrhubhelo akolodwa zona. 

Iinrhubhelo zomhlalaphasi zafumaneka ngokukhamba kwesikhathi kobana azikhuphe begodu nesipho semali yelifu sabhadalwa nge-akhawundini yelifa lohlongakeleko.

"Lapho imilayo yomthelo yaliwa khona yi-SARS, i-GEPF kufanele iqinisekise kobana abomdlalifa baziswe khonokho ukubakghonakalisa ukuthinta i-ofisabo ye-SARS ukulungisa imiraro,"uGcwetha Mushwana watjho eemphakamisweni zakhe. 

Uragele phambili wakhuthaza umNyango wezabaSebenzi kobana uqinisekise bona imithetjhwana yokuRarulula kwe-7 konyaka we-2000 manqophana nokubhadalwa kwesipho semali yelifu yesisebenzi esihlongakeleko kubanjelelwe kiyo.   

 

    

